
PRILOG II	

OPĆI UVJETI UGOVORA O KORIŠTENJU JAVNE USLUGE
SAKUPLJANJA KOMUNALNOG OTPADA

I. UVODNE ODREDBE
Članak 1.
(1) Definicije i termini korišteni u ovim Općim uvjetima o korištenju javne usluge sakupljanja komunalnog otpada (u daljnjem tekstu: Opći uvjeti) odgovaraju definicijama i terminima korištenim u Odluci o načinu pružanja javne usluge sakupljanja komunalnog otpada na području Općine Dugopolje (u daljnjem tekstu: Odluka)
(2) Ovim Općim uvjetima utvrđuju se međusobni odnosi davatelja usluge i korisnika usluge koji proizlaze iz Ugovora odnosno pružanja javne usluge sakupljanja komunalnog otpada od strane davatelja usluge korisniku usluge na području pružanja javne usluge.

II. PRIMJENA OPĆIH UVJETA
Članak 2.
Ovi Opći uvjeti primjenjuju se na sve korisnike usluge koji zaključe Ugovor s davateljem usluge.
Članak 3.
(1) U slučaju kad odredbe Ugovora upućuju na primjenu pojedinih odredaba ovih Općih uvjeta, te odredbe Općih uvjeta postaju sastavni dio Ugovora.
(2) Korisnik usluge je upoznat sa sadržajem ovih Općih uvjeta i pristaje na njihovu primjenu.

III. UGOVARANJE JAVNE USLUGE
Članak 4.
(1) Korisnici usluge javnu uslugu ugovaraju zaključenjem Ugovora sukladno Odluci.
(2) Ugovor se smatra sklopljenim:
 - kad korisnik usluge dostavi davatelju usluge Izjavu ili
- prilikom prvog korištenja javne usluge ili zaprimanja na korištenje spremnika za primopredaju komunalnog otpada u slučaju kad korisnik usluge ne dostavi davatelju usluge Izjavu.
(3) Zaključenjem Ugovora korisnik usluge pristaje na primjenu odredbi ovih Općih uvjeta.
(4) Ugovori s korisnicima usluge zaključuju se na neodređeno vrijeme.
Članak 5.
(1) Cijena javne usluge utvrđuje se Odlukom (iznos cijene obvezne minimalne javne usluge) i cjenikom javne usluge (cijena za količinu predanog miješanog komunalnog otpada) kojeg donosi davatelj usluge sukladno odredbama Odluke. 
(2) Korisnik usluge je dužan plaćati cijenu javne usluge utvrđenu Odlukom i cjenikom javne usluge.
Članak 6.
(1) Cijenu javne usluge korisnik usluge dužan je plaćati na temelju računa kojeg mu davatelj usluge ispostavlja jednom mjesečno (za usluge pružene u prethodnom mjesecu), kad nastaje obveza plaćanja. 
(2) Korisnik se obvezuje podmiriti račun u roku navedenom na računu. U slučaju zakašnjenja s plaćanjem, davatelj usluge će korisniku usluge zaračunati zatezne kamate u skladu s važećim propisima.
(3) U slučaju neispunjenja dospjele novčane obveze po računu, davatelj usluge može zatražiti određivanje ovrhe na temelju vjerodostojne isprave.

IV. PRAVA I OBVEZE UGOVORNIH STRANA
Članak 7.
Davatelj usluge i korisnik usluge imaju prava i obveze utvrđene Odlukom, Ugovorom i ovim Općim uvjetima.
Članak 8.
(1) Davatelj usluge i korisnik usluge sklapaju Ugovor na način utvrđen Odlukom i ovim Općim uvjetima. Radi otklanjanja svake sumnje, pisani oblik ugovora nije pretpostavka nastanka ugovornog odnosa između davatelja usluge i korisnika usluge, a niti pretpostavka valjanosti nastalog ugovora posebice u slučajevima kada je davatelj usluge korisniku usluge omogućio korištenje javne usluge, a korisnik usluge odbija potpisati Ugovor tj. dostaviti Izjavu.
(2) Korisnik usluge (novi korisnik) dužan je najkasnije 15 (petnaest) dana nakon početka korištenja javne usluge obavijestiti davatelja usluge o početku korištenja javne usluge. 
(3) U slučaju prenošenja obveze plaćanja s vlasnika nekretnine, odnosno posebnog dijela nekretnine na korisnika nekretnine, odnosno korisnika posebnog dijela nekretnine, Ugovor se sklapa između davatelja usluge i korisnika nekretnine, odnosno posebnog dijela nekretnine na kojeg je prenesena obveza plaćanja, uz dužnost dostavljanja dokumenta iz kojeg je vidljiv prijenos obveze plaćanja na korisnika nekretnine (ugovor o najmu, zakupu i sl.). 
(4) Postojeći korisnik usluge u slučaju bilo kakvih promjena podataka vezanih uz ugovorni odnos, a koje utječu na međusobne odnose između davatelja usluga i korisnika usluge (prestanak korištenja javne usluge zbog prodaje nekretnine i sl., promjena broja članova kućanstva itd.), dužan je iste prijaviti davatelju usluge najkasnije u roku od 15 (petnaest) dana od dana nastale promjene pisanim putem (poštom, e-mailom, telefaksom, u sjedištu davatelja usluge). 
(5) U slučaju da postojeći, dosadašnji korisnik usluge propusti postupiti sukladno stavku 4. ovog članka i prijaviti promjenu osobe korisnika usluge (npr. kod prodaje nekretnine i sl.), a novi korisnik (npr. kupac nekretnine i sl.) ne prijavi početak korištenja javne usluge, davatelj usluge će za sve ispostavljene račune teretiti postojećeg, dotadašnjeg korisnika iz svoje evidencije na čije ime su računi ispostavljeni.
(6) U slučaju smrti fizičke osobe, odnosno prestanka pravne osobe i fizičke osobe- obrtnika, pravni sljednik tih osoba dužan je u roku od 15 (petnaest) dana od dana smrti odnosno prestanka tih osoba o tome obavijestiti davatelja usluge. Davatelj usluge može privremeno nastaviti pružanje javne usluge osobi koja je u posjedu nekretnine, odnosno istu koristi (stvarni korisnik nekretnine) do saznanja za novog vlasnika, uz uvjet urednog podmirivanja svih novčanih obveza.
(7) Prilikom konačnog prestanka korištenja javne usluge (promjena nositelja prava vlasništva nekretnine, prestanak najma, zakupa, prestanak postojanja građevine i sl.), korisnik usluge (postojeći, dotadašnji vlasnik ili korisnik nekretnine) je dužan platiti sve do tada ispostavljene račune, vratiti zadužene samostalne spremnike za otpad, te se tek tada može brisati iz evidencije davatelja usluge. 
(8) Prilikom stjecanja odnosno prestanka statusa korisnika usluge isti je navedeni status dužan dokazati vjerodostojnim ispravama i dokumentacijom (ugovor o kupoprodaji, najmu, zakupu, rješenje o nasljeđivanju itd.).
(9) Svaka promjena koja se prijavljuje prihvaća se za buduće razdoblje, te je isključena mogućnost retroaktivnog učinka prijavljene promjene. 
Članak 9.
Osim u slučaju konačnog prestanka korištenja javne usluge (promjena vlasništva nekretnine prestanak najma, zakupa i sl.), te u slučaju utvrđenja da se nekretnina trajno ne koristi, korisnik usluge ne može otkazati Ugovor, tj. sve dok koristi nekretninu dužan je plaćati cijenu javne usluge sukladno obračunu davatelja usluge.
Članak 10.
(1) Stvarnim korisnikom nekretnine iz članka 7. stavka 1. Odluke smatra se korisnik usluge koji nije zemljišnoknjižni vlasnik nekretnine, odnosno posebnog dijela nekretnine niti osoba na koju je vlasnik nekretnine, odnosno posebnog dijela nekretnine ugovorom prenio obvezu plaćanja i o tome obavijestio davatelja usluge, a za kojeg se utvrdi da stvarno koristi nekretninu (npr. vanknjižni vlasnik, posjednik nekretnine, nasljednik do okončanja ostavinskog postupka i sl.)
(2) Davatelj usluge ima pravo utvrđivati stvarno korištenje nekretnine očevidom na obračunskom mjestu, temeljem očitovanja stvarnog korisnika nekretnine, temeljem podataka o obveznicima plaćanja potrošnje električne energije, vode, komunalne naknade i ostalih davanja koja se odnose na predmetnu nekretninu, te se ima pravo obraćati svim nadležnim tijelima u svrhu dobivanja potrebnih podataka i dokaza pomoću kojih se nedvojbeno može utvrditi stvarni korisnik nekretnine. 


V. ZAVRŠNE ODREDBE
Članak 11.
(1) Svi dogovori i pravno relevantne izjave ugovornih strana su valjane jedino ukoliko su učinjene u pisanom obliku. 
(2) U slučaju nesuglasja ili kontradiktornosti između Ugovora i/ili ovih Općih uvjeta, vrijedit će odredbe Ugovora.
(3) Ukoliko bilo koja odredba Ugovora i/ili Općih uvjeta jest ili postane ništetna, nevaljana ili neprovediva, to neće utjecati na ostatak Ugovora odnosno Općih uvjeta, te će se ostatak Ugovora odnosno Općih uvjeta primjenjivati u najvećem mogućem opsegu dopuštenom zakonom. U tom slučaju, bez odgode će se ponovno utvrditi odgovarajuća odredba koja će zamjenjivati takvu ništavu, nevaljanu ili neprovedivu odredbu, a koja nova odredba će biti najbliža namjeri ugovornih strana koju su imali prilikom dogovaranja ništave, nevaljane ili neprovedive odredbe.
(4) Neizvršavanje bilo kojeg prava danog ugovornoj strani na temelju Ugovora i/ili ovih Općih uvjeta neće se smatrati odricanjem takve ugovorne strane od tog prava. Bilo kakvo odricanje od prava danog ugovornoj strani na temelju ovog Ugovora i/ili ovih Općih uvjeta mora biti dano izričito i u pisanom obliku.
(5) Raskid ili prestanak Ugovora ne utječe na njegove odredbe za koje je izričito ili implicirano određeno da stupaju na snagu ili se nastavljaju primjenjivati i nakon raskida ili prestanka Ugovora.
(6) Ugovorne strane suglasno utvrđuju da će sve eventualne sporove koji proizlaze iz ili su u vezi s Ugovorom pokušati riješiti mirnim putem, a ukoliko u tome ne uspiju, ugovaraju mjesnu nadležnost stvarno nadležnog suda u Splitu.
(7) Na Ugovor i ove Opće uvjete primjenjuju se odredbe pozitivnih propisa Republike Hrvatske, te će se u skladu s time isti dokumenti tumačiti.
Članak 12.
(1) Ovi Opći uvjeti mijenjaju se na način koji je određen za njihovo donošenje.
(2) Ovi Opći uvjeti Prilog su Odluke i čine njen sastavni dio, te će se zajedno s Odlukom objaviti u „Službenom vjesniku Općine Dugopolje“ i na mrežnim stranicama Davatelja usluge.

